Արմեն Հախնազարյան

Արմեն Հախնազարյան (5 մայիսի 1941, Թեհրան - 19 փետրվարի 2009, Աախեն), ճարտարապետության դոկտոր, Հայկական ճարտարապետությունն ուսումնասիրող հիմնադրամի հիմնադիր։

Կենսագրություն 

Ագուլիսցի լեզվաբան, դոկտոր Հովհաննես Հախնազարյանի որդին է։

1959 թվականին ավարտել է Թեհրանի Քուշեշ-Դավթյան դպրոցը, 1969 թվականին՝ Աախենի Հռենոս-Վեսթֆալիայի բարձրագույն տեխնիկական դպրոցի ճարտարապետության և քաղաքացիական ճարտարագիտության ֆակուլտետի ճարտարապետության բաժինը, իսկ 1973 թ.՝ քաղաքաշինության բաժինը՝ որպես Ճարտարապետության դոկտոր (Dr. Ing. Architekt-Planer)։

Ուսումնասիրական գործունեությունը սկսել է 1968 թ.՝ չափագրելով Արտազ գավառի Սուրբ Թադևոսի վանքը։

1970-ական թթ. իրագործել է դեպի Արևմտյան Հայաստան թվով վեց, յուրաքանչյուրը շուրջ երկամսյա տևողությամբ գիտարշավներ։

Ավելի ուշ զրկվելով գիտարշավներին անձամբ մասնակցելու հնարավորությունից՝ մինչև կյանքի ավարտը շարունակել է կազմակերպել գիտարշավներ դեպի Արևմտյան Հայաստան, Փոքր Հայք և Կիլիկիա։

1973 թ. ամուսնացել է ճարտարապետ Մարգրիթ Բունեմաննի (Margrit Bunemann) հետ և ունեցել է երկու դուստր՝ Թալին և Շահրիզ։

1974 թ. Թեհրանում հիմնադրել և ղեկավարել է «Մոնիտ» (Monit) ճարտարապետական ընկերությունը։

1982 թ. Աախենում պաշտոնապես հիմնում է Հայկական ճարտարապետությունն ուսումնասիրող հասարակական կազմակերպությունը (2010 թվականից՝ հիմնադրամ), որը 1996 թ. գրանցվում է ԱՄՆ-ում, իսկ 1998 թ.՝ Հայաստանում։

1983 թվականից երկար տարիներ դասավանդել է Աախենի համալսարանի քաղաքաշինության ֆակուլտետում։

Վախճանվել է Աախենում, իսկ աճյունափոշին ամփոփվել է Աախենում և Արտաշավան (գյուղ)ի գերեզմանոցում։

Վերանորոգումներ 

 Վանաքի Սուրբ Սարգիս եկեղեցի
 Թեհրանի Սուրբ Գևորգ եկեղեցի
 Դարաշամբի Սուրբ Ստեփանոս վանք
 Արտազի Սուրբ Թադեոս վանք
 Ծոր Ծորի Սուրբ Աստվածածին վանք
 Քարինտակի Սուրբ Աստվածածին եկեղեցի
 Դադիվանք համալիրի տարբեր շինություններ
 Տաթև գյուղի եկեղեցի
 Դավիթ Բեկ գյուղի եկեղեցի
 Սաղմոսավանք
 Ուշի գյուղի Սուրբ Սարգիս վանքի միանավ եկեղեցի
 Քեսաբի Գարատուրան գյուղի Սուրբ Ստեփանոս եկեղեցի
 Քեսաբ ավանում մի քանի պատմական բնակելի տներ

Հրատարակություններ 
 1983-1989 թթ. “Armenian Architecture” մանրաժապավենների 7 հատորյակներ
 Ակնարկ Հայկական ճարտարապետութեան, 1988 թ.
 Documents of Armenian Architecture։ Nor Djulfa. Venezia, 1992
 Սբ. Թադէոս առաքեալի և Սբ. Ստեփանոս նախավկայի վանքերը 
 Julfa: The Annihilation of the Armenian Cemetery by Nakhijevan’s Azerbaijani Authorities 
 Արտազի երեք վանքերը

Պարգևներ 

 2008 թ. հունիսի 10-ին Հայաստանի Ազգային ժողովի պատվո շքանշան
 2009 թ. հունվարի 29-ին՝ Հայաստանի Ազգային գրադարանի Հակոբ Մեղապարտի անվան շքանշան
 2009 թ. Հայաստանի քաղաքաշինության նախարարության պատվոգիր

Արտաքին հղումներ 
 Արմեն Հախնազարյան 
 Հարցազրույց Ա. Հախնազարյանի հետ՝ մարտ 11, 1980
 Հարցազրույց Ա. Հախնազարյանի հետ՝ մարտ 12, 1980
 Հարցազրույց Ա. Հախնազարյանի հետ՝ Օգոստոս 7, 2002 
 Հայաստանի Ազգային ժողովի պատվո շքանշան
 Ա. Հախնազարյանի հիշատակին նվիրված հանդես 
 Ա. Հախնազարյանի կենսագրական
 Մահախոսական՝ Պատմա-բանասիրական հանդեսում 
 Մահախոսական
 Մահախոսական
 Արմեն Հախնազարյանի և Սամվել Կարապետյանի հիշատակին, «Հորիզոն» Բացառիկ 2020

Հայ ճարտարապետներ
Թեհրան քաղաքում ծնվածներ
Հայկական ճարտարապետությունն ուսումնասիրող հիմնադրամ
Էթնիկ հայ ճարտարապետներ
Հայագետներ